উমর ইবনে হুবায়রা

**উমর ইবনে হুবায়রা আল-ফাজারি** (;  ) ছিলেন ইরাকের একজন উমাইয়া সেনাপতি ও প্রাদেশিক গভর্নর। তিনি তৎকালীন কায়েস-ইয়েমেন গোত্রীয় সংঘাতে গুরুত্বপূর্ণ ভূমিকা পালন করেন। 

## প্রাথমিক জীবন
আল-জাজিরা থেকে আসা কায়স গোত্রের উমর নিজেকে মাতৃসূত্রে ঐতিহ্যবাহী আরব অভিজাত পরিবারগুলির সাথে সম্পর্কিত বলে দাবি করতেন। তাঁর এক পূর্বপুরুষ সম্ভবত ফুযারা গোত্রের বানু উদায়ের প্রধান ছিলেন। তবে উমরের আগমনের আগে তাঁর পরিবারের কোনো উল্লেখ ইতিহাসে পাওয়া যায় না; উমর নিজেই প্রথমবার ইতিহাসে উপস্থিত হন ৬৯৬ সালে, যখন তিনি ইরাকে সুফিয়ান ইবনুল আব্রাদ আল-কালবির অধীনে কাজ করছিলেন।

৭১০-এর দশকে উমর বাইজেন্টাইনদের বিরুদ্ধে অভিযানে অংশগ্রহণ করেন এবং মাসলমা ইবনে আব্দুল মালিকের অধীনে ৭১৫/৭১৬ সালে মুসলিম নৌবাহিনীর নেতৃত্ব দেন, যা বাইজেন্টাইন সাম্রাজ্যের রাজধানী কনস্টান্টিনোপল বিজয় প্রচেষ্টার প্রাথমিক পর্যায় ছিল। পরের বছরে মাসলামা ইবনে আবদুল মালিক তাকে বাইজেন্টাইন সম্রাট তৃতীয় লিও ইসৌরিয়ানের কাছে দূত হিসাবে পাঠান।

## আল-জাজিরা ও ইরাকের গভর্নর
পূর্বে অভিযান ব্যর্থ হওয়ার পরও তিনি ৭১৮ বা ৭২০ সালে আল জাজিরা অঞ্চলের গভর্নর হিসেবে নিযুক্ত হন। তিনি দ্বিতীয় ইয়াজিদের (৭২০ বা ৭২১) শাসনামলে আরো এক বছর পরে ইরাকের গভর্নর হিসেবে মনোনীত হন। এটি ছিল একটি অত্যন্ত গুরুত্বপূর্ণ পদ; কারণ তখন এটি সমগ্র পূর্বাঞ্চলকে অন্তর্ভুক্ত করত, যার মধ্যে ইরান ও খোরাসানও ছিল। খলিফার নির্দেশক্রমে খোরাসানে তিনি প্রথমে তার সমগোত্রীয় সাঈদ ইবন আমর আল-হারাশিকে উপ-গভর্নর হিসেবে নিয়োগ দেন। আল-হারাশি সগদীয় বিদ্রোহীদের বিরুদ্ধে একজন দক্ষ কমান্ডার প্রমাণিত হলেও অভ্যন্তরীণ বিরোধে তার আচরণ অত্যন্ত কঠোর ছিল; এমনকি তিনি এমন বন্দীদের ফাঁসিও দেন, যাদেরকে উমর নিরাপত্তা দিয়ে রেখেছিলেন। ফলস্বরূপ তাকে পরিবর্তন করে মুসলিম ইবন সাঈদ আল-কিলাবিকে নিয়োগ করা হয়।

৭২১ সালে উমর বাইজেন্টাইন প্রদেশ আর্মেনিয়ায় অভিযান পরিচালনা করেন, যেখানে তিনি ৭০০ সৈন্য বন্দী করেন।

দ্বিতীয় ইয়াজিদ সিংহাসনে বসার পর খিলাফতে কায়সিদের প্রভাব পুনরায় বৃদ্ধি পায় এবং হাজ্জাজের নিপীড়নমূলক নীতিগুলি পুনরায় প্রয়োগ করা হয়, যা সাময়িকভাবে উমর ইবনে আবদুল আজিজের সংস্কারবাদী শাসনে বাতিল করা হয়েছিল। ইয়াজিদ ইবনুল মুহাল্লাবের বিদ্রোহ দমন করার পর ইরাকের প্রায় পুরোপুরি শাসনব্যবস্থা কায়সি সৈন্যদের নিয়ন্ত্রণে ছিল। এরপর উমর তার উত্তর আরবীয় কায়েস সমগোত্রীয়দের প্রাদেশিক গভর্নর পদে নিযুক্ত করেন এবং দক্ষিণ আরবীয় ইয়েমেনি উপজাতিদের ক্ষমতা থেকে প্রায় পুরোপুরি বঞ্চিত করেন। তার পক্ষপাতিত্ব এতটাই স্পষ্ট ছিল যে, সমসাময়িক ইরাকি কবি আল-ফারযদাক তাকে "উত্তর আরবীয়দের গর্ব" বলে সম্বোধন করেন।

৭২৪ খ্রিস্টাব্দে যখন হিশাম ইবনে আব্দুল মালিক ক্ষমতায় আসেন, তখন তার প্রথম কাজগুলির একটি ছিল উমরকে তার পদ থেকে অপসারণ করা এবং তার জায়গায় খালিদ আল-কাসরিকে নিয়োগ করা। কারণ তিনি কায়েস-ইয়েমেনি উপজাতিগত দ্বন্দ্বে নিরপেক্ষ ছিলেন।  তখন উমরকে নির্যাতন করা হয় এবং তার সম্পদের একটি বড় অংশ জব্দ করা হয়। তার অনুসারীরা তাকে সিরিয়ায় পালানোর ব্যবস্থা করেন, যেখানে তিনি মাসলামা এবং পরে খলিফা হিশামের কাছে আশ্রয় পান। তিনি ৭২৪ থেকে ৭২৬ সালের মধ্যে মৃত্যু বরণ করেন।

## ঐতিহ্য
ইতিহাসবিদ জঁ-ক্লোদ ভাদে উমরের গভর্নরত্বের মূল্যায়ন করেন এভাবে: "তিনি যে সব বিজিত অঞ্চল শাসন করেন, সেখানে তিনি কঠোর ছিলেন। তবে তার শাসন পদ্ধতি সম্পূর্ণভাবে নিন্দনীয় ছিল না। সত্যি বলতে এই মহান আরব শাসকের ব্যাপারে দুর্নীতির চেয়ে তার অন্যদের অবজ্ঞা করার অভিযোগ অধিক করা হয়েছে।"

ঐতিহাসিক হিউ কেনেডি তাকে ‘দুষ্টু কায়েসি’ বলে উল্লেখ করেছেন এবং ইয়েমেনি নেতাদের বিরুদ্ধে তার নির্যাতনকে ‘হিংস্র ও নিষ্ঠুর’ হিসেবে বর্ণনা করেছেন।

কায়স–ইয়েমেনি সংঘর্ষে কায়সদের প্রবল সমর্থন দেওয়ার কারণে উমর ও তার ছেলে ইয়াজিদ উভয়কেই ঐতিহাসিক উৎসগুলিত নেতিবাচকভাবে উপস্থাপন করা হয়েছে। তার ছেলে ইয়াজিদ দ্বিতীয় মারওয়ানের সময় ইরাকের গভর্নর হিসেবে দায়িত্ব পালন করেন। তবে একমাত্র ব্যতিক্রম হলো ইবনে আসাকির কর্তৃক সংরক্ষিত কিছু ব্যক্তিগত কাহিনী, যেখানে বলা হয় যে, উমর কবি ও ধর্মীয় পণ্ডিতদের সঙ্গে সদাচরণ করেন এবং শত্রুদের প্রতি করুণাশীল ছিলেন। তবে এটি স্পষ্ট নয় যে, এই তথ্যগুলো কি তার সমসাময়িক, নাকি পরবর্তীতে বানানো হয়।

## টীকা


## তথ্যসূত্র


## সূত্র
* 
* 
* 
* 

* 

বিষয়শ্রেণী:উমাইয়া গভর্নর
বিষয়শ্রেণী:উমাইয়া সেনাপতি